Egypterne venter utålmodig på valgresultat
Forvirringen økte torsdag også når det gjelder tidligere president Hosni Mubaraks tilstand. Tidligere i uken ble det sagt at han var nær døden, men enkelte skeptiske opposisjonelle mener dette bare var et påskudd for å få ham flyttet fra fengselet til et mer behagelig oppholdssted. Den egyptiske valgkommisjonen har utsatt offentliggjøringen av resultatet av presidentvalget fordi begge kandidatene mener det foregikk valgfusk. Resultatet skulle vært kunngjort torsdag, og utsettelsen fører til økt spenning- Andre omgang i presidentvalget sist helg skulle vært et vendepunkt, skriver den arabiske kringkastingsstasjonen Al Jazeera på sine nettsider. - I stedet ble det en konfrontasjon mellom islamistene i Muslimsk brorskap og restene av Mubaraks regime. Det mektige Brorskapet hevder at deres kandidat, Mohamed Morsy, har fått rundt 52 prosent av stemmene. Tilhengere av Ahmed Shafik, som var statsminister i Mubaraks siste regjering, sier at deres mann fikk 51,5 prosent. Valgkommisjonens sjef, Hatem Begato, sier til den statlige egyptiske avisen Al-Ahram at valgresultatet vil bli lagt fram lørdag eller søndag. Innen da skal valgkommisjonen ha gransket rundt 400 påstander om valgfusk satt fram av både Shafiks og Morsys tilhengere.Samtidig øker spenningen mellom Muslimsk brorskap og de militære makthaverne. - De neste 48 timene blir de mest kritiske i Egypts historie, framholdt Al-Ahram i sin oppsummering av stemningen i landet torsdag. USAs utenriksminister Hillary Clinton insisterer på at de militære må gi fra seg makten til vinneren av presidentvalget. - Vi mener det er absolutt nødvendig at de militære holder sitt løfte til det egyptiske folket om et maktskifte, sier hun. Tusenvis av demonstranter på Tahrir-plassen i sentrum av den egyptiske hovedstaden Kairo protesterte natt til torsdag mot generalenes fortsatte grep om makten. Demonstrasjonene vil fortsette til valgresultatet er offentliggjort, ble det sagt.
Egypterne må vente på å få vite hvem som har vunnet presidentvalget. Uroen vokser blant velgerne, og nye protestdemonstrasjoner kan være i emning.